ตลท.นัดผู้เกี่ยวข้องแจงปรับเกณฑ์ IPO ช่วงต้น มี.ค.59
ตลท.นัดผู้เกี่ยวข้องแจงปรับเกณฑ์ IPO ช่วงต้น มี.ค.59
24 ก.พ. 2559

ตลาดหลักทรัพย์แห่งประเทศไทย (ตลท.) เปิดเผยว่า ตลท. เตรียมนัดหารือผู้ที่เกี่ยวข้องกับการปรับปรุงเกณฑ์การรับหุ้นใหม่เข้าจดทะเบียนทั้งในตลาดหลักทรัพย์ (SET) และ ตลาดหลักทรัพย์ เอ็ม เอ ไอ (mai) ในช้วงต้นเดือน มี.ค.59 ระหว่างช่วงของการเปิดรับฟังความคิดเห็น 19 ก.พ.-18 มี.ค.นี้ ก่อนจะประกาศใช้เกณฑ์ใหม่ โดยเชื่อว่าการปรับเกณฑ์ครั้งนี้จะไม่กระทบกับเป้าหมายมูลค่าหลักทรัพย์ตามราคาตลาดรวม (มาร์เก็ตแคป) ของบริษัทจดทะเบียน (บจ.) ใหม่ที่ ตลท.ตั้งเป้าไว้ที่ 2.7 แสนล้านบาทในปีนี้
เกณฑ์ที่จะมีการปรับปรุงเบื้องต้น ได้แก่ ในส่วนของบริษัทที่จะเข้าจดทะเบียนใน SET จะต้องมีทุนจดทะเบียนสูงกว่า 500 ล้านบาท จากเกณฑ์เดิมไม่ต่ำกว่า 300 ล้านบาท โดยหากใช้เกณฑ์มาร์เก็ตแคปจะต้องมีมูลค่ามาร์เก็ตแคปไม่ต่ำกว่า 7,500 ล้านบาท จากเดิมไม่ต่ำกว่า 5,000 ล้านบาท
ส่วนบริษัทที่จะเข้าจดทะเบียนใน mai จะต้องมีทุนจดทะเบียนไม่ต่ำกว่า 50 ล้านบาท จากเดิมไม่ต่ำกว่า 20 ล้านบาท และจะต้องมีส่วนทุนเพิ่มเป็นไม่ต่ำกว่า 100 ล้านบาท จากเดิมไม่ต่ำกว่า 20 ล้านบาท โดยหากใช้เกณฑ์มาร์เก็ตแคปก็จะต้องมีมูลค่ามาร์เก็ตแคปไม่ต่ำกว่า 1,000 ล้านบาท จากเดิมไม่ต่ำกว่า 500 ล้านบาท แต่หากใช้เกณฑ์กำไรก็จะต้องมีกำไรไม่ต่ำกว่า 10 ล้านบาท จากเดิมกำหนดไว้ไม่ต่ำกว่าศูนย์ เป็นต้น นอกจากนั้น ยังจะกำหนดราคาตามมูลค่าที่ตราไว้ (พาร์) ขั้นต่ำที่ 0.50 บาท/หุ้น
 
               